DIPLOMADÍJ PÁLYÁZATI HIRDETMÉNY 2018

A Magyar Építész Kamara Táj- és Kertépítészeti Tagozata 2018. évre Diplomadíj pályázatot hirdet.

A pályázat célja, hogy ösztönözze a Szent István Egyetem Tájépítészeti és Településtervezési Karán az okleveles tájépítészmérnök és tájépítész-kertművész szakon készülő diplomamunkák színvonalának növekedését, továbbá hozzájáruljon a mesterképzésben részt vevő végzős hallgatók kiemelkedő szakmai teljesítményeinek elismeréséhez.

Feltételek, jelentkezés: a pályázaton az okleveles tájépítészmérnök MSc, ill. az okleveles tájépítész-kertművész MA szakon készített, és 2018. évben sikeresen megvédett diplomamunkával lehet részt venni.

A díjra a diplomavédés bírálóbizottságai jelölhetnek a sikeresen védett diplomatervek közül szakirányonként maximum 3 kiemelkedő színvonalú munkát.

A Magyar Építész Kamara, mint a tervezőket tömörítő szervezet elsősorban a tervezési tárgyú diplomamunkák közül választja ki a díjazásra javasolt munkákat.

A pályázók diplomamunkáit a Tagozat vezetősége, mint Bírálóbizottság, 2018. szeptemberében értékeli.

Megfelelő színvonalú munkák esetén a Bizottság 3 diplomadíjat ítél oda.

A díjak kihirdetésére és átadására az Építészet Világnapján, **2018. október 1-én** (hétfő) délután kerül sor, együtt a MÉK - MÉSZ Diplomadíj kiállítással, ahol a díjazott táj- és kertépítészeti diplomatervek az építész, az építészmérnök, a belsőépítész, a műemlékvédelmi és a terület- és településrendezési diplomatervekkel együtt tekinthetők meg.

Budapest, 2018. május

Schuchmann Péter  
MÉK Táj- és Kertépítészi Tagozatának elnöke